Keskiviikoksi suunniteltu varhaiskasvatuksen ulosmarssi on laajentunut koskemaan koko Uuttamaata. Julkisten ja hyvinvointialojen liitto JHL kertoo asiasta tiedotteessaan (siirryt toiseen palveluun).

Aiemmin kerrottiin, että ulosmarssi koskisi vain pääkaupunkiseutua.

JHL:n mukaan varhaiskasvattajat marssivat Uudenmaan alueella julkisella ja yksityisellä sektorilla ulos työpaikoiltaan ylihuomenna keskiviikkona kello 12–18. He ilmaisevat mieltään uutta varhaiskasvatuslakia vastaan.

Lakiesityksessä on suuria ongelmia, JHL sanoo tiedotteessaan.

Pääkaupunkiseudulla kunnat ovat maanantaina kertoneet varautuvansa varhaiskasvattajien keskiviikkoisen mielenilmaisun vaikutuksiin päiväkodeissa.

Helsingissä päivähoito pyritään turvaamaan myös työtaistelun aikana. Myös Vantaalta kerrotaan uutistoimisto STT:n mukaan, että kaikki päiväkodit pyritään pitämään auki.

Espoossa tilannetta käydään läpi tiistaiaamuna ja huoltajille tiedotetaan asiasta sen jälkeen.

Lue lisää:

Pääkaupunkiseudun päiväkodeissa varaudutaan keskiviikon mielenilmaisuun: Vantaa pyrkii pitämään päiväkodit auki

Lastentarhanopettajia ja hoitajia marssii ulos työpaikoiltaan keskiviikkona pääkaupunkiseudulla – Vantaalla varauduttava hakemaan lapset kotiin kesken päivän